باللی آدیندا آری ایله خاللی آدیندا میلچك دوستوق ائدیردیلر. اونلار هر گون چمنلیكده گؤروشور، هره اؤز ایشی ایله مشغول اولوردو. باللی چیچكلردن شیره چكیر، خاللی ایسه هارا گلدی قونور، نه گلدی یئییردی.
بیر یای آخشامی خاللی اؤز دوستونو میلچكلر اؤلكه سینه دعوت ائتدی.بورادا آغیز دئیه نی قولاق ائشیتمیردی! میلچك لر یئمك گؤرن كیمی بیر-بیرینه ایمكان وئرمه دن ایره لی جوموردولار. ائله میلچك واردی كی، یئمكدن شیشیب دوزانقوردو بویدا اولموشدو. ائله سی ده واردی كی، آجیندان قانادلارینی دا ترپده بیلمیردی. هامیسینین دا قاشقاباقی یئرله گئدیردی.
-بو نئجه یاشاییشدیر؟ -دئیه باللی دیللندی. -بو قارماقاریشیلیقدا یاشاماق اولار؟ سیزین اؤلكه نیزده نه عدالت وار، نه قایدا- قانون. ایندی گل گئدك بیزیم ائوه.
باللی خاللینی اؤز عایله سینه قوناق آپاردی.بورادا آنا آری پته یین اورتاسیندا ایلشیب هامییا گؤز قویوردو. اونون سؤزو آریلار اوچون قانون ایدی. آنا آری هامی ایله عدالتله داورانیردی. پته یین قارشیسیندا قاروولچو آریلار دایانمیشدی.اونلار چمنلیكدن قاییدانلاری بیر- بیر یوخلاییب پتیه بوراخیردیلار. شیره گتیرمه ینلری گئری قایتاریردیلار. ایشچی آریلار مومدان پتك هورموشدولر. اونلار حوصله ایشله ییردیلر.هئچ كس بیر-بیرینین یئمه یینه شریك چیخمیر. هامی سئوینجله ویزیلداشیردی. بوتون آریلار چوخ شن گؤرونوردولر.
بو قدر ایشین قاباغیندا سیز نئجه ده خوشبختسینیز؟-دئیه خاللی دیللندی.
-عدالت،نیظام-اینتیظام اولان یئرده هامی خوشبخت اولور و ایشله مكدن ماراقلانیر.
خاللی آریلارین خوشبختلیی نین سببینی باشا دوشدو.اونو دا باشا دوشدو كی،میلچك لر هئچ زامان خوشبخت اولا بیلمه یه جك لر.
سون
azb_Arab azb_Arab azb_Arab azb_Arab azb_Arab azb_Arab azb_Arab snd_Arab